钦定古今图书集成/明伦汇编/官常典/第632卷 > 刘表
## 钦定古今图书集成/明伦汇编/官常典/第632卷 > 刘表

按《后汉书》本传，“表字景升，山阳高平人，鲁恭王之后
也。身长八尺馀，姿貌温伟，与同郡张俭等俱被讪议，
号为八顾。诏书捕案党人，表亡走，得免。党禁解，辟大
将军何进掾。初平元年，长沙太守孙坚杀荆州刺史
王叡，诏书以表为荆州刺史。时江南宗贼大盛，又袁
术阻兵屯鲁阳，表不能得至，乃单马入宜城，请南郡
人蒯越、襄阳人蔡瑁，与共谋画。乃使越遣人诱宗贼
帅，至者十五人，皆斩之而袭取其众。惟江夏贼张虎、
陈坐拥兵据襄阳城，表使越与庞季往譬之，乃降。”江
南悉平。诸守令闻表威名，多解绶去。表遂理兵襄阳，
以观时变。及李傕等入长安。冬，表遣使奉贡。傕以表
为镇南将军、荆州牧，封成武侯，假节，以为己援。建安
元年，骠骑将军张济自关中走南阳，因攻穰城，中飞
矢而死。荆州官属皆贺，表曰：“济以穷来，主人无礼，至
于交锋，此非牧意，牧受吊不受贺也。”使人纳其众。众
闻之喜，遂皆服从。三年，长沙太守张羡率零陵、桂阳
三郡叛表，表遣兵攻围，破羡，平之。于是开土遂广，南
接五岭，北据汉川，地方数千里，带甲十馀万。初，荆州
人情好扰，加四方骇震，寇贼相扇，处处麋沸。表招诱
有方，威怀兼洽，其奸猾宿贼，更为效用，万里萧清，大
小咸悦而服之，关西兖豫学士归者，盖有千数。表安
慰赈赡，皆得资全。遂起立学校，博求儒术。綦毋闿、宋
忠等撰立《五经》章句，谓之“后定”，爱民养士，从容自保。
及曹操与袁绍相持于官度，绍遣人求助，表许之，不
至，亦不援曹操，且欲观天下之变。从事中郎南阳韩
嵩、别驾刘先说表：举荆州以附曹操，“操必重德。将军
长享福祚，垂之后嗣，此万全之策也。”蒯越亦劝之。表
狐疑不断，乃遣嵩诣操，观望虚实，谓嵩曰：“今天下未
知所定，而曹操拥天子都许，君为我观其衅。”嵩对曰：
“嵩观曹公之明，必得志于天下，将军若欲归之，使嵩
可也。如其犹豫，嵩至京师，天子假嵩一职，不获辞命，
则成天子之臣，将军之故吏耳。在君为君，不复为将
军死也。惟加重思。”表以为惮，使强之。至许，果拜嵩侍
中、零陵太守。及还，盛称朝廷曹操之德，劝遣子入侍。
表大怒，以为怀贰，陈兵诟嵩，将斩之，嵩不为动容，徐
陈临行之言。表妻蔡氏知嵩贤，谏止之。表犹怒，乃考
杀从行者，知无它意，但囚嵩而已。六年，刘备自袁绍
奔荆州，表厚相待结，而不能用也。十三年，曹操自将
征表，未至。八月，表疽发背，卒。在荆州几二十年，家无
馀积。二子：琦、琮。